На основу члана 249. став 5. Закона о полицији („Службени гласник РС”, број 6/16) и члана 42. став 1. Закона о Влади („Службени гласник РС”, бр. 55/05, 71/05 – исправка, 101/07, 65/08, 16/11, 68/12 – УС, 72/12, 7/14 – УС и 44/14),

Влада доноси

**УРЕДБУ**

**О СЛУЖБИ У ПОМОЋНОЈ ПОЛИЦИЈИ**

Члан 1.

Овом уредбом ближе се уређују услови за избор кандидата, права и обавезе, обука, начин ангажовања, као и организација и рад припадника помоћне полиције.

Термини изражени у граматичком мушком роду подразумевају природни мушки и женски род лица на која се односе.

**Члан 2.**

Помоћна полиција представља облик ангажовања лица која нису у радном односу у Министарству унутрашњих послова (у даљем тексту: Министарство), ради обављања полицијских послова.

Ангажовање у помоћној полицији заснива се на принципу добровољности, закључивањем уговора о служби у помоћној полицији.

**Члан 3.**

Министар унутрашњих послова (у даљем тексту: министар), доноси одлуку о ангажовању припадника помоћне полиције, на предлог директора полиције.

Укупан број припадника помоћне полиције не може прелазити 15% укупног броја систематизованих радних места униформисаних овлашћених службених лица.

Члан 4.

Припадници помоћне полиције се ангажују на основу јавног конкурса који расписује Министарство.

Конкурс садржи: број припадника који се ангажују, услове конкурса, начин подношења пријаве на конкурс и поступак избора кандидата.

 Министар може, у складу са потребама, и без расписивања јавног конкурса, у помоћну полицију ангажовати лица која су завршила основну полицијску обуку, средњу школу унутрашњих послова, вишу школу унутрашњих послова, Полицијску академију, Криминалистичко – полицијску академију или друга лица која испуњавају услове предвиђене овом Уредбом.

**Члан 5.**

У помоћну полицију може се ангажовати лице које поред општих услова за заснивање радног односа у државном органу, испуњава услове предвиђене за лице које заснива радни однос у Министарству.

Поред услова из става 1. овог члана у помоћну полицију може се ангажовати лице које је незапослено, старије од 18, а млађе од 50 година старости и има најмање средњу стручну спрему, у четворогодишњем трајању.

Члан 6.

Поступак избора кандидата спроводи Комисија.

Комисију чини пет чланова, коју именује министар на период од четири године.

Чланови комисије се именују из састава Дирекције полиције и Сектора за људске ресурсе.

**Члан 7.**

Поступак избора кандидата за припаднике помоћне полиције спроводи се у складу са прописима који уређују критеријуме за избор кандидата за полазнике основне полицијске обуке, осим провера базично-моторичког статуса који се утврђује у складу са Програмом стручног усавршавања полицијских службеника у Министарству унутрашњих послова.

По завршетку избора, кандидати се упућују на обуку која се спроводи по програму полицијске обуке основног нивоа, осим лица из члана 4. став 3. ове уредбе.

Пре почетка обуке кандидати са Министарством закључују уговор о основној обуци у складу са прописима који уређују права, обавезе и одговорности полазника основне полицијске обуке.

Члан 8.

Након успешно завршене обуке кандидати закључују са Министарством уговор о служби у помоћној полицији.

Лица из члана 4. став 3. ове уредбе, након доношења акта о ангажовању од стране министра, закључују уговор из става 1. овог члана и стичу статус припадника помоћне полиције.

Уговор из става 1. овог члана, може да се закључује најдуже до године у којој припадник помоћне полиције навршава 50 година старости.

Припадници помоћне полиције могу бити упућени на додатну обуку у складу са потребама Министарства.

Поступак склапања Уговора спроводи организациона јединица Министарства надлежна за људске ресурсе.

**Члан 9.**

Припадници помоћне полиције се ангажују на извршавању полицијских послова када се стекну услови из члана 249. Закона о полицији („Служебни гласник РС”, број 6/16).

Припадници помоћне полиције се, по правилу, ангажују у организационим јединицама полицијске управе на чијој територији имају пребивалиште.

Изузетно, припадници помоћне полиције се могу ангажовати и у другим организационим јединицама Министарства као и ван подручја полицијске управе на чијој територији имају пребивалиште.

Приликом ангажовања, припадници помоћне полиције, примењују полицијска овлашћења у складу са Законом о полицији.

Организација рада припадника помоћне полиције врши се на начин предвиђен Законом о полицији према посебном распореду рада који одређује непосредни руководилац организационе јединице полиције у којој су ангажовани.

**Члан 10.**

Припадницима помоћне полиције, за време ангажовања, припада накнада у висини oд 70% просечне зараде без припадајућих пореза и доприноса по запосленом у Републици Србији, исплаћене у месецу који је претходио ангажовању.

Накнада из става 1. овог члана утврђује се сразмерно броју остварених радних сати ангажовања у односу на пун фонд радних сати у месецу у ком је ангажован.

**Члан 11.**

За време обуке, кандидати за припаднике помоћне полиције носе униформу полазника основне полицијске обуке.

Припадници помоћне полиције приликом ангажовања носе униформу припадника полиције, са прописаним ознакама, као и службену легитимацију, која уместо натписа „полиција” садржи натпис „помоћна полиција”.

Чин/звање припадника помоћне полиције по називу и изгледу одговара почетном чину/звању полицијског службеника са средњом стручном спремом.

**Члан 12.**

Припадници помоћне полиције за време ангажовања, дужни су да униформу са ознакама, оружје, муницију и припадајућу опрему носе, користе и чувају у складу са прописима којима се уређује начин њиховог ношења, коришћења и чувања.

Припадници помоћне полиције дужни су да оружје са припадајућом опремом, које користе приликом ангажовања, предају непосредном старешини одмах након завшетка сваког појединачног ангажовања.

Припадници помоћне полиције, дужни су да податке до којих су дошли током обављања полицијских послова, чувају на начин и у складу са Законом о полицији и другим прописима којима се уређује заштита тајности података.

**Члан 13.**

Ступањем на снагу ове уредбе престаје да важи Уредба о служби у помоћној полицији и правима и дужностима помоћних полицајаца („Службени гласник РС”, бр. 27/06 и 109/09).

**Члан 14.**

Ова уредба ступа на снагу осмог дана од дана објављивања у „Службеном гласнику Републике Србије”.

05 Број: 110-11942/2016-1

У Београду, 29. децембра 2016. године

В Л А Д А

|  |  |
| --- | --- |
|  | ПРЕДСЕДНИКАлександар Вучић |